b'\n_START_ARTICLE_\nMilicijos ser\xc5\xbeantas (1936-1943)\n_START_PARAGRAPH_\nMilicijos ser\xc5\xbeantas (rus. \xd1\x81\xd0\xb5\xd1\x80\xd0\xb6\xd0\xb0\xd0\xbd\xd1\x82 \xd0\xbc\xd0\xb8\xd0\xbb\xd0\xb8\xd1\x86\xd0\xb8\xd0\xb8) \xe2\x80\x93 specialusis jaunesniojo TSRS milicijos vadovaujan\xc4\x8dio personalo laipsnis 1936-1943 m. Atitiko valstyb\xc4\x97s saugumo ser\xc5\xbeant\xc4\x85 (NKVD sistema), leitenant\xc4\x85 Raudonojoje Armijoje ir leitenant\xc4\x85 kariniame laivyne. \xc5\xa0is laipsnis atitiko dabartin\xc4\xaf karin\xc4\xaf laipsn\xc4\xaf leitenantas._NEWLINE_Milicijos laipsni\xc5\xb3 sistemoje \xc5\xbeemesnis laipsnis buvo milicijos vir\xc5\xa1ila, o auk\xc5\xa1tesnis \xe2\x80\x93 milicijos jaunesnysis leitenantas._NEWLINE_Pirm\xc4\x85j\xc4\xaf milicijos karininko laipsn\xc4\xaf milicijos ser\xc5\xbeantas suteikdavo asmenims, s\xc4\x97kmingai baigusiems dvej\xc5\xb3 met\xc5\xb3 milicijos mokyklas arba turintiems atitinkam\xc4\x85 darbo milicijoje sta\xc5\xbe\xc4\x85 ir i\xc5\xa1laikiusiems numatytus egzaminus. Nutarimo pastaboje buvo nurodyta, kad nei\xc5\xa1laikiusieji egzamin\xc5\xb3 gal\xc4\x97jo b\xc5\xabti priimami tarnybon kaip kandidatai \xc4\xaf milicijos ser\xc5\xbeantus._NEWLINE_Milicijos ser\xc5\xbeantams, atitarnavusiems 3 metus su \xc5\xa1iuo laipsniu ir teigiamai atestuotiems, b\xc5\xabdavo suteikiamas milicijos jaunesniojo leitenanto laipsnis.\n_START_SECTION_\nLaipsnio istorija\n_START_PARAGRAPH_\nMilicijos ser\xc5\xbeanto laipsnis TSRS NKVD darbinink\xc5\xb3 ir valstie\xc4\x8di\xc5\xb3 milicijos sistemoje buvo \xc4\xafvestas 1936 m. baland\xc5\xbeio 26 d. TSRS CVK ir TSRS LKT nutarimu, kuris buvo paskelbtas 1936 m. gegu\xc5\xbe\xc4\x97s 5 d. NKVD \xc4\xafsakymu Nr. 157._NEWLINE_\xc5\xa0i laipsni\xc5\xb3 sistema veik\xc4\x97 iki 1943 m. vasario 9 d., kai TSRS AT Prezidiumo nutarimu \xe2\x80\x9eApie NKVD ir milicijos organ\xc5\xb3 vadovaujan\xc4\x8dio personalo laipsnius\xe2\x80\x9c (\xd0\x9e \xd0\xb7\xd0\xb2\xd0\xb0\xd0\xbd\xd0\xb8\xd1\x8f\xd1\x85 \xd0\xbd\xd0\xb0\xd1\x87\xd0\xb0\xd0\xbb\xd1\x8c\xd1\x81\xd1\x82\xd0\xb2\xd1\x83\xd1\x8e\xd1\x89\xd0\xb5\xd0\xb3\xd0\xbe \xd1\x81\xd0\xbe\xd1\x81\xd1\x82\xd0\xb0\xd0\xb2\xd0\xb0 \xd0\xbe\xd1\x80\xd0\xb3\xd0\xb0\xd0\xbd\xd0\xbe\xd0\xb2 \xd0\x9d\xd0\x9a\xd0\x92\xd0\x94 \xd0\xb8 \xd0\xbc\xd0\xb8\xd0\xbb\xd0\xb8\xd1\x86\xd0\xb8\xd0\xb8) buvo \xc4\xafvesta nauja speciali\xc5\xb3j\xc5\xb3 laipsni\xc5\xb3 sistema, atitikusi kariuomen\xc4\x97s laipsnius.'